《游兰溪灵洞》
宋代·范浚

朝曦杲晴空，宿雾开纷披。萦纡度墟曲，荦确行溪湄。

横桥转山腰，丹垩明招提。豁谺觑阴洞，欲入愁途迷。

流泉暗淙琤，喷壑跳珠玑。岩根石彩翠，映水光参差。

穷高上苍岑，支策行攲危。林端出绀宇，兀与浮云齐。

曾来念旧事，历历经行时。松长向如人，今已老十围。

我尚喜青鬓，还年未生丝。偕游数君子，意拟探幽奇。

诸峰未历览，寒日还平西。同携下前麓，却望兰阴归。

明年艳阳春，更约相追随。当须各努力，补屐寻幽期。

作者简介：范浚（1102-1150），字茂名（一作茂明），婺州兰溪（金华兰溪）香溪镇人，世称“香溪先生”。绍兴中，举贤良方正。以秦桧当政，辞不赴。闭门讲学，笃志研求，学者称香溪先生。浚著有《香溪集》二十二卷，《四库总目》传于世。